CELEX: 32019R1867
Language: hu
Date: 2019-08-28 00:00:00
Title: A Bizottság (EU) 2019/1867 felhatalmazáson alapuló rendelete (2019. augusztus 28.) az 1303/2013/EU európai parlamenti és tanácsi rendeletnek az átalányfinanszírozás meghatározása tekintetében történő kiegészítéséről

8.11.2019   
               
               
                  HU
               
               
                  Az Európai Unió Hivatalos Lapja
               
               
                  L 289/6
               
            
         A BIZOTTSÁG (EU) 2019/1867 FELHATALMAZÁSON ALAPULÓ RENDELETE
         (2019. augusztus 28.)
         az 1303/2013/EU európai parlamenti és tanácsi rendeletnek az átalányfinanszírozás meghatározása tekintetében történő kiegészítéséről
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Európai Regionális Fejlesztési Alapra, az Európai Szociális Alapra, a Kohéziós Alapra, az Európai Mezőgazdasági Vidékfejlesztési Alapra és az Európai Tengerügyi és Halászati Alapra vonatkozó közös rendelkezések megállapításáról, az Európai Regionális Fejlesztési Alapra, az Európai Szociális Alapra és a Kohéziós Alapra és az Európai Tengerügyi és Halászati Alapra vonatkozó általános rendelkezések megállapításáról és az 1083/2006/EK tanácsi rendelet hatályon kívül helyezéséről szóló, 2013. december 17-i 1303/2013/EU európai parlamenti és tanácsi rendeletre (1) és különösen annak 67. cikke (5a) bekezdésére,
         mivel:
         
                     (1)
                  
                  
                     Az Európai Regionális Fejlesztési Alap (a továbbiakban: ERFA), az Európai Szociális Alap (a továbbiakban: ESZA), a Kohéziós Alap, az Európai Mezőgazdasági Vidékfejlesztési Alap (a továbbiakban: EMVA) és az Európai Tengerügyi és Halászati Alap (ETHA) általi finanszírozás felhasználásának egyszerűsítése, valamint az adminisztratív terheknek és a hibák kockázatának csökkentése érdekében helyénvaló a technikai segítségnyújtás keretében támogatott műveletek költségeinek egy vagy több kedvezményezett számára történő visszatérítésére vonatkozóan olyan átalányt megállapítani, amely az arány indokolásának szükségessége nélkül alkalmazható. Idetartoznak azok az esetek is, amikor az irányító hatóság, a kifizető ügynökség vagy más szerv hajt végre technikai segítségnyújtási műveleteket.
                  
               
                     (2)
                  
                  
                     Az átalány szintje a programok keretében a technikai segítségnyújtás felső határán és a tényleges allokáción, valamint az előző programozási időszakokra vonatkozó felhasználási adatokon alapul. Az átalányalapú visszatérítési módszer alkalmazása nem változtatja meg az elfogadott programok keretében a technikai segítségnyújtáshoz rendelt finanszírozási összegeket. A módszer az egynél több alapból támogatott programok esetében is alkalmazható, még akkor is, ha a technikai segítségnyújtási prioritás az ugyanabban a programban a technikai segítségnyújtástól eltérő prioritásokat támogató más alapból részesül támogatásban.
                  
               
                     (3)
                  
                  
                     Ezen túlmenően a meglévő programozási intézkedéseken belül a pénzügyi irányítás megkönnyítése érdekében rögzíteni kell, hogy az ERFA, az ESZA és a Kohéziós Alap, valamint az ETHA esetében az arány az ilyen átalányalapú visszatérítési módszert alkalmazó programok technikai segítségnyújtási prioritási tengelyétől eltérő prioritási tengelyekhez tartozó elszámolható kiadások alapján kerül meghatározásra. Tehát ez az átalány nem alkalmazható kizárólag technikai segítségnyújtásra irányuló programok esetében. A fent említett alapok esetében az átalányalapú visszatérítési módszer alkalmazásakor nem szükséges a programot módosítani.
                  
               
                     (4)
                  
                  
                     Rendelkezni kell arról, hogy az átalány alkalmazásának alapja olyan elszámolható költség lehet, amelyre vonatkozóan az irányító hatóság vagy az illetékes ellenőrző szerv elvégezte az irányítási ellenőrzéseket, illetve az EMVA esetében a vonatkozó adminisztratív ellenőrzéseket.
                  
               
                     (5)
                  
                  
                     A kettős finanszírozás kockázatának elkerülése érdekében, amennyiben a tagállamok élnek ezzel a lehetőséggel, az átalányfinanszírozás csak olyan kiadásokra alkalmazható, amelyeket e rendelet hatálybalépését követően és a támogathatósági időszak végéig irányítási ellenőrzés alá vontak. Ugyanebből az okból indokolt előírni, hogy az EMVA esetében az átalányfinanszírozást csak azokra a kiadásokra lehessen alkalmazni, amelyeket az 1306/2013/EU európai parlamenti és tanácsi rendelet (2) 39. cikkével összhangban a 2019. október 16-ával kezdődő mezőgazdasági pénzügyi évtől vagy bármely azt követő mezőgazdasági pénzügyi évtől a támogathatósági időszak végéig adminisztratív ellenőrzés alá vontak. A hatékony és eredményes pénzgazdálkodás biztosítása érdekében a tagállamoknak biztosítaniuk kell, hogy az átalányalapú finanszírozás formájában visszatérített összegek kiszámítása olyan, nem technikai segítségnyújtási projektekhez kapcsolódó kiadások alapján történjen, amelyek jogszerűek és szabályszerűek.
                  
               
                     (6)
                  
                  
                     Az átalányalapú finanszírozási mechanizmust csak azokban a pénzügyi években lehet alkalmazni, amelyeket e rendelet hatálybalépésének időpontjában még nem zártak le. Annak érdekében, hogy az 1306/2013/EU rendelet 9. cikke és 47. cikke összefüggésben ellenőrizhető legyen az átalányfinanszírozás számításának alapja, az EMVA esetében az átalányfinanszírozási mechanizmus csak a 2019. október 16-án kezdődő mezőgazdasági pénzügyi év vagy bármely azt követő mezőgazdasági pénzügyi év kiadásaira használható fel.
                  
               
                     (7)
                  
                  
                     Annak érdekében, hogy az e rendeletben előírt intézkedések mielőbbi – az EMVA esetében a mezőgazdasági pénzügyi év 2019. október 16-i kezdetétől történő – alkalmazása lehetővé váljon, és már a folyó pénzügyi évben elegendő idő álljon rendelkezésre ahhoz, hogy élni lehessen vele, e rendeletnek az Európai Unió Hivatalos Lapjában való kihirdetését követő napon hatályba kell lépnie,
                  
               ELFOGADTA EZT A RENDELETET:
         
            1. cikk
            Tárgy
            
               (1)   Ez a rendelet átalányfinanszírozást vezet be azokra az esetekre, amikor az irányító hatóság a tagállamok kezdeményezésére visszatéríti egy vagy több kedvezményezett számára a technikai segítségnyújtással kapcsolatos prioritási tengely keretében egy adott programon belül finanszírozott műveletek költségeit.
            
            
               (2)   Az EMVA esetében ez a rendelet átalányfinanszírozást vezet be azokra az esetekre, amikor az 1306/2013/EU rendelet 7. cikkének (1) bekezdésében említett kifizető ügynökség vagy egyéb szerv a tagállamok kezdeményezésére visszatéríti egy vagy több kedvezményezett számára az adott programon belül végrehajtott technikai segítségnyújtási műveletek költségeit. Abban az esetben, ha a technikai segítségnyújtási műveleteket közvetlenül a kifizető ügynökség vagy más szerv végzi, e műveletek költségeinek visszatérítése szintén megállapítható ezen átalányfinanszírozás alapján is.
            
         
         
            2. cikk
            Átalányfinanszírozás
            
               (1)   A technikai segítségnyújtással kapcsolatos prioritási tengely keretében finanszírozott műveletek esetében az egy programon belül visszatérítendő teljes összeg kiszámítható a program technikai segítségnyújtási prioritási tengelyétől eltérő prioritási tengelyekhez tartozó műveletek kiadásainak átalányértékeként. Az EMVA esetében a technikai segítségnyújtás az 1305/2013/EU európai parlamenti és tanácsi rendelet (3) III. címének I. fejezetében említett vidékfejlesztési intézkedések keretében végrehajtott műveletek kiadásainak átalányértékeként is kiszámítható.
            
            
               (2)   Ez az átalány az ERFA, az ESZA, a Kohéziós Alap vagy az EMVA által támogatott programok esetében 4 %, az ETHA által támogatott programok esetében pedig 6 %. Az ERFA által az európai területi együttműködési célkitűzés keretében támogatott programok esetében az átalány 6 %. A kiszámított összeg visszatéríthető egy kedvezményezett számára, vagy megosztható több kedvezményezett között.
            
            
               (3)   Az átalányfinanszírozási számítás alapjaként a 2019. július 1-jén kezdődő vagy bármely azt követő pénzügyi évre vonatkozóan csak olyan kiadások vehetők figyelembe, amelyeket e rendelet hatálybalépését követően az 1303/2013/EU rendelet 125. cikke (4) bekezdésének a) pontja szerinti irányítási ellenőrzés alá vontak. Az EMVA esetében az átalányfinanszírozási számítás alapjaként csak olyan kiadások vehetők figyelembe, amelyeket az 1306/2013/EU rendelet 59. cikkével összhangban a 2019. október 16-ával kezdődő mezőgazdasági pénzügyi évtől vagy bármely azt követő mezőgazdasági pénzügyi évtől adminisztratív ellenőrzés alá vontak.
            
            
               (4)   Az átalányfinanszírozás kizárólag a technikai segítségnyújtás költségeinek visszatérítésére vonatkozó támogathatósági időszak végéig, az EMVA esetében pedig az érintett mezőgazdasági pénzügyi év során alkalmazható.
            
         
         
            3. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. augusztus 28-án.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 347., 2013.12.20., 320. o.
         
         
            (2)  Az Európai Parlament és a Tanács 1306/2013/EU rendelete (2013. december 17.) a közös agrárpolitika finanszírozásáról, irányításáról és monitoringjáról és a 352/78/EGK, a 165/94/EK, a 2799/98/EK, a 814/2000/EK, az 1290/2005/EK és a 485/2008/EK tanácsi rendelet hatályon kívül helyezéséről (HL L 347., 2013.12.20., 549. o.).
         
            (3)  Az Európai Parlament és a Tanács 1305/2013/EU rendelete (2013. december 17.) az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról és az 1698/2005/EK tanácsi rendelet hatályon kívül helyezéséről (HL L 347., 2013.12.20., 487. o.).